Vārnu dzimta

Vārnu dzimta (Corvidae) ir viena no zvirbuļveidīgo kārtas (Passeriformes) dzimtām, kas pieder pie dziedātājputnu apakškārtas (Passeri). Vārnu dzimtā ir 134 sugas, kas tiek iedalītas 25 ģintīs.World Bird List: Crows, mudnesters & birds-of-paradise, 2020 Turklāt pie vārnu ģints (Corvus) piederošās sugas ir trešā daļa no visām vārnu dzimtas sugām. Pazīstamākie vārnu dzimtas putni ir vārnas, kraukļi, krauķi, kovārņi, sīļi, žagatas un riekstroži.

Vārnu dzimtas putni ir sastopami visos kontinentos, izņemot Antarktīdu un reģionus, kurus sedz polārie ledāji.Clayton, Nicola & Emery, Nathan (2005): Corvid cognition. Current Biology 15(3): R80-R81 Lielākā daļa sugu dzīvo tropos Centrālamerikā, Dienvidamerikā un Dienvidaustrumāzijā.

 Latvijā 
Latvijā sastopamas 9 vārnu dzimtas sugas: krauklis (Corvus corax), pelēkā vārna (Corvus cornix), krauķis (Corvus frugilegus), kovārnis (Corvus monedula), sīlis (Garrulus glandarius), riekstrozis (Nucifraga caryocatactes), bēdrozis (Perisoreus infaustus) un žagata (Pica pica),Latvijas daba: Vārnu dzimta kā arī pēdējos gados Latvijas rietumos regulāri tiek novērota melnā vārna (Corvus corone).

 Izskats un īpašības 
Šīs dzimtas putni ir vidēji lieli vai lieli, robusti, spēcīgām kājām, spārniem un knābjiem. Mērenā klimata vārnu dzimtas putni parasti ir ar tumšu apspalvojumu, lai gan dažas sugas ir diezgan košas, tropu sugas ir krāšņas un krāsainas. Visām sugām, izņemot pīniju sīli (Gymnorhinus cyanocephalus), nāsis ir segtas ar spurainām, īsām spalviņām.Perrins, Christopher (2003): The New Encyclopedia of Birds Oxford University Press: Oxford  Spalvas vārnu dzimtas putni maina vienu reizi gadā, lielākā daļa zvirbuļveidīgo putnu spalvas maina divas reizes gadā.

Tēviņi un mātītes ir līdzīgi gan augumā, gan apspalvojumā. Vārnu dzimtas putni ir lielākie zvirbuļveidīgo kārtā. Mazākais no tiem ir pundursīlis (Cyanolyca nana), kas sver 40 g un ir 21,5 cm garš. Lielākie — krauklis (Corvus corax) un resnknābja krauklis (Corvus crassirostris). Abi sasniedz 65 cm garumu un sver 1,4 kg.

 Uzvedība 

Daudzas vārnu dzimtas sugas ir teritoriālas, aizsargājot teritoriju visu gadu vai tikai audzinot putnēnus. Dažos gadījumos teritorija tiek sargāta tikai dienas laikā, bet nakts laikā pāris kopīgi dodas gulēt kādā zarā ārpus teritorijas. Daži nakšņo kopīgā, lielā barā. Dažām sugām nakšņojošie bari var būt ļoti lieli, sanākot kopā pat 65 000 indivīdiem. Tāds krauķu (Corvus frugilegus) bars tika saskaitīts Skotijā.Patterson, I. J., Dunnet, G. M., & Fordham, R. A. (1971): Ecological studies of the Rook Corvus frugilegus L. in northeast Scotland. Dispersion. J. Appl. Ecol. 8: 815-833. Dažas sugas, ieskaitot krauķus un kovārņus (Corvus monedula) arī ligzdas būvē komūnās.

Kopumā vārnu dzimtas putni ir nometnieki, bet reizēm rudens pusē tie pulcējas baros un migrē barības meklējumos.Corvid Family Migrācija parasti notiek virzienā no ziemeļiem uz dienvidiem.

Vārnu dzimtas putnus uzskata par visinteliģentākajiem un arī radošākajiem putniem.Crows and jays top bird IQ scale Smadzeņu lielums, salīdzinot ar augumu, ir lielākais starp visiem putniem, un tas ir tāds pats kā pērtiķiem un vaļveidīgajiem un tikai nedaudz mazāks kā cilvēkiem.Corvidae - Passeriformes Tie spēj sevi atpazīt spogulī un pagatavot darba instrumentu barības iegūšanai.Rooks reveal remarkable tool useAbility of birds of the Corvidae family Pētījumi apstiprina, ka krauklim piemīt vienas no izcilākajām prāta spējām, lai gan visi vārnu dzimtas putni ir diezgan atjautīgi, tie atšķiras vienīgi ar dzīvesveidu. Kraukļi, žagatas, sīļi un riekstroži ir individuālisti, toties vārnas un kovārņi ir izteikti sabiedriski putni.Gudrinieks krauklis

 Barība 
Lielākā daļa vārnu dzimtas putnu ir visēdāji. Tie barojas ar dažādiem bezmugurkaulniekiem, olām, putnēniem no ligzdas, nelieliem zīdītājiem, ogām, augļiem, sēklām un maitu. Daudzi ir piemērojušies baroties ar cilvēku radītiem atkritumiem, īpaši vārnas un kraukļi, ēdot gan maizi, gan spageti, gan ceptus kartupeļus, gan suņu barības pārpalikumus u.c. Dažas sugas medī citus putnus.

 Vairošanās 
Partnerattiecības vārnu dzimtas putniem ir ļoti spēcīgas, dažām sugām tās ir uz visu mūžu. Tēviņi un mātītes kopīgi būvē ligzdu kādā kokā vai uz klints dzegām. Ligzda ir smaga, liela, būvēta no zariem un oderēta ar zāli un koku mizām. Mātīte atkarībā no sugas izdēj 3—10 olas. Kamēr mātīte perē olas, tēviņš to baro.Corvidae (Songbird Family) Olas parasti ir zaļganas ar nelieliem, brūniem plankumiņiem. Pēc izšķilšanās mazuļi ligzdā pavada 6—10 nedēļas. Par putnēniem rūpējas abi vecāki.

Kovārņi reizēm būvē ligzdas ēkās vai pat trušu alās.Verhulst, Sion & Salomons, H. Martijn (2004): Why fight? Socially dominant jackdaws, Corvus monedula, have low fitness. Animal Behaviour 68: 777-783 Vairākām vārnu dzimtas putnu sugām ir raksturīga kooperēšanās jauno putnēnu izbarošanā. Parasti dominantajam pārim palīdz iepriekšējā gada bērni. Toties baltrīkles žagatsīlis (Calocitta formosa) kooperējas ne tikai putnēnu barošanā,Parentage and reproductive success in the white-throated magpie-jay, Calocitta formosa bet arī olu dēšanā. Bara mātītes olas dēj dominantās mātītes ligzdā.The mating system of the White-throated Magpie-jay Calocitta formosa

 Klasifikācija 
 Vārnu dzimta (Corvidae)
 ģints: Alpu vārnas (Pyrrhocorax)
 ģints: Bēdroži (Perisoreus)
 ģints: Brūnie sīļi (Psilorhinus)
 ģints: Cekulsīļi (Cyanocorax)
 ģints: Gaišzilie sīļi (Gymnorhinus)
 ģints: Garastes koku žagatas (Dendrocitta)
 ģints: Javas cekulsīļi (Platylophus)
 ģints: Kovārņi (Coloeus)
 ģints: Krūmu sīļi (Aphelocoma)
 ģints: Krūmu vārnas (Zavattariornis)
 ģints: Mazie sīļi (Cyanolyca)
 ģints: Melnās žagatas (Platysmurus)
 ģints: Palmu žagatas (Ptilostomus)
 ģints: Raketastes koku žagatas (Crypsirina)
 ģints: Riekstroži (Nucifraga)
 ģints: Sīļi (Garrulus)
 ģints: Temnurus
 ģints: Vārnas (Corvus)
 ģints: Zaļās žagatas (Cissa)
 ģints: Zilās žagatas (Urocissa)
 ģints: Zilie sīļi (Cyanocitta)
 ģints: Zilspārnu žagatas (Cyanopica)
 ģints: Zemessīļi (Podoces)
 ģints: Žagatas (Pica)
 ģints: Žagatsīļi (Calocitta)

 Atsauces 

 Ārējās saites 
 The Mentality of Crows: Convergent Evolution of Intelligence in Corvids and Apes
 Crows and jays 
 This Crow Is The Smartest Bird You've Ever Seen (video)
 Vārna izmanto mašīnas, lai salauztu valriekstu (Video)
 Crows 
 Corvids.de
 Corvids sounds
 Corvid corner
 Aves Noir
 Clever New Caledonian crows can use three tools
 Vārnu dzimtas putnu foto (oiseaux-birds.com)